Author: Svoboda
Last saved by: agenda0
Company: MDPT

VYHODNOTENIE
medzirezortného pripomienkového konania

Návrh zákona o poštových službách bol zaslaný na medzirezortné pripomienkové konanie všetkým ústredným orgánom štátnej správy a ďalším zainteresovaným orgánom, celkom 37 subjektom.

K návrhu zákona sa okrem všetkých ministerstiev vyjadrili Úrad vlády SR - Inštitút pre aproximáciu práva a Úrad vlády SR - Sekcia kontroly,  Slovenská informačná služba, Protimonopolný úrad SR, Sociálna poisťovňa, Štatistický úrad SR, Únia nevidiacich a slabozrakých Slovenska, Národný úrad práce, Asociácia slovenských expresných prepravcov, Zväz zamestnávateľov dopravy, pôšt a telekomunikácií SR, Konfederácia odborových zväzov SR, Asociácia zamestnávateľských zväzov a združení SR a krajské úrady. Svoju odpoveď zaslalo všetkých 37 oslovených, pričom úplne bez pripomienok bolo 14 odpovedí. 
Celkom došlo 228 pripomienok, z toho zásadných pripomienok bolo deväť.  Odporúčacích pripomienok, ktoré sa týkali legislatívno-technických, textových alebo štylistických úprav bolo 192, ostatných 27 bolo vecných. Všetky vecné pripomienky 
a odporúčania  boli buď plne akceptované, alebo individuálne prerokované 
s pripomienkujúcimi a vzájomne vysvetlené. Takéto rokovanie sa uskutočnilo s Ministerstvom financií SR, s Ministerstvom obrany SR, s Ministerstvom kultúry SR, 
s Úradom vlády SR - Inštitútom pre aproximáciu práva a s Konfederáciou odborových zväzov SR.

Z deviatich zásadných pripomienok bolo 
a) sedem plne akceptovaných;
b) zásadná pripomienka Ministerstva obrany SR, aby nemohli byť otvorené poštové zásielky ozbrojených síl, ktoré nemožno doručiť z dôvodu, že je neznámy odosielateľ i adresát,  ale aby sa doručili Ministerstvu obrany SR, bola prerokovaná a po vysvetlení od nej Ministerstvo obrany SR upustilo;
c) zásadná požiadavka Ministerstva kultúry SR ustanoviť v zákone povinnosť poskytovateľa univerzálnej služby poskytovať zľavy na poštovú dopravu kníh, periodík 
a kultúrnych komodít od vydavateľov a v rámci medziknižničnej výpožičnej služby s tým, že strata by bola na úkor poskytovateľa univerzálnej služby, resp. by ju uhradilo Ministerstvo dopravy, pôšt a telekomunikácií SR bola prerokovaná s Ministerstvom kultúry SR za účasti Ministerstva financií SR a Konfederácie odborových zväzov SR. Vzhľadom na vplyv tejto požiadavky na štátny rozpočet Ministerstva financií SR s požiadavkou  nesúhlasilo. 

Návrh zákona o poštových službách sa predkladá bez rozporov.